**ישיבת חורב** היא ישיבה תיכונית המשתייכת לרשת החינוך חורב. הישיבה שוכנת בשכונת סנהדריה בירושלים.

היסטורית הישיבה
---------------

הישיבה הוקמה בשנות החמישים על ידי הרב אליהו שכטר, תלמידו של הרב משה צבי נריה. הרב שכטר למד בין היתר בישיבת סלבודקה וישיבת מיר בירושלים והקים את הישיבה ברוח ישיבות אלה, לצד לימודי חול.

לאחר שנתיים הביא הרב שכטר את הרב שמעון-אשר כהן, חתנו של הרב אפרים זאב גרבוז ובוגר ישיבת חברון, לכהן במקומו כראש הישיבה. הרב שכטר נשאר לכהן כר"מ בכיר בישיבה למשך שנים רבות. בשנות כהונתו של הרב שמעון-אשר כהן כראש הישיבה, הוא הפנה את התלמידים ללימודי המשך בישיבות גבוהות וחלקם הפכו לרבנים ליטאיים, כגון הרב יונה זלושינסקי, ר"מ בישיבת פוניבז'.

ב-1987 החליף את הרב שמעון-אשר כהן בראשות הישיבה אחד המחנכים בישיבה - הרב מרדכי אלון. הוא כיהן בתפקיד 15 שנה, עד שהוזמן לעמוד בראשות ישיבת הכותל. כיום ראש הישיבה הוא הרב יצחק דור, ששימש בעבר גם ראש ישיבת נתיב מאיר.

תוכניות הלימודים
----------------

הישיבה כוללת בתוכה חטיבת ביניים וישיבה תיכונית.

בחטיבת הביניים מתחיל יום הלימודים בשבע ורבע בבוקר ונמשך עד עשרה לשש בערב, וכולל מקצועות קודש כגון גמרא, חומש, אמונה, הלכה, ונביא, ומקצועות חול כגון מתמטיקה, לשון, ספורט היסטוריה ואנגלית.

בישיבה התיכונית מתחיל יום הלימודים בשבע ורבע בבוקר ונמשך עד רבע לשבע בערב, וביום חמישי סדר ערב עד רבע לתשע, בימי שלישי מונהג יום לימודים קצר וביום שישי אין לימודים כלל. תחומי הלימוד דומים ללימודי החטיבה ונוספים עליהם: מקצועות קודש כגון מחשבת ישראל ומקצועות חול כגון פיזיקה, כימיה, ואזרחות. בישיבה התיכונית ישנן ארבע מגמות לימוד עיקריות: פיזיקה, ביוטכנולוגיה (הכוללת גם קורסים לתואר ראשון באוניברסיטה הפתוחה), ביוכימיה, לימודי ארץ ישראל וגאוגרפיה, ומגמות נוספות להשלמה: מחשבים, סייבר ומגמה מצומצמת של ספרות. בשנת הלימודים תשס"ח הוקמה בישיבה מגמת פסיכולוגיה בהנחייתו של הד"ר שמחה צ'סנר. כמו כן, הייתה בישיבה תוכנית ללימוד תואר ראשון במדעי המזרח התיכון בשילוב עם אוניברסיטת בר-אילן.

לתלמידי התיכון יש אפשרות למסלול כיתה תורנית. בכיתה התורנית התלמידים לומדים תורה, גמרא, אמונה והלכה מעבר לשעות לימוד התורה אשר כל תלמיד לומד, הכיתה התורנית מתקיימת בזמן לימודי החול ואת מה שתלמידי הכיתה התורנית מפסידים, הם משלימים לאחר מכן עם המורה.

בתוך תחומי הישיבה נמצא חדר כושר הפתוח לכל התלמידים. ובנוסף משמש את מורי הספורט. בנוסף יש בישיבה ספרייה, בספרייה נמצאים מגוון ספרים, וכארבעה עשר מחשבים בהם לומדים תלמידים.

בשנת התשפ"ג התחיל בישיבה מסלול של סדר ערב ארוך ושינה בישיבה, בימים ראשון וחמישי. בתוכנית כ־15 תלמידים בכיתות ט'–י'.

מפעלים נוספים של הישיבה
-----------------------

עד[דרושה הבהרה] לשנת תשע"ה, הפעילה הישיבה בתוך בית המדרש כולל להוראה בראשות הרב חן חלמיש, במימון קרן וולפסון. האברכים סייעו לר"מים בבוקר בהוראה פרטנית לתלמידים מתקשים או מתקדמים, ובשעות הצהריים למדו האברכים כבכל כולל.

בישיבה מתקיימת תוכנית גדולה ללימוד הדף היומי כבר למעלה מ-20 שנה. התוכנית מנוהלת על ידי הרב יונתן הורוביץ והרב דודי, מרבני הישיבה.

הישיבה נתמכת בידי "ידידי חורב" בעולם, העוזרים ותורמים להמשך פעילותה ושיפורה.

ראו גם
------

* בוגרי הישיבה התיכונית חורב
* חורב (רשת חינוך)

קישורים חיצוניים
----------------

* 

* אתר האינטרנט הרשמי של ישיבת חורב
* הישיבה התיכונית חורב, הצופה, 28 במאי 1963, עמ' 7

הערות שוליים
------------

1. ↑  אריאל הורוביץ, סיום הש"ס בישיבת "חורב", באתר nrg‏, 6 במרץ 2005.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303475905171

 |